**การจัดการเรียนการสอนโดยใช้เทคนิควิธีสอนแบบอริยสัจ ๔**

**แผนการจัดการเรียนรู้ที่ ๑**

**กลุ่มสาระการเรียนรู้ สังคมศึกษา ศาสนา และวัฒนธรรม ชั้นมัธยมศึกษาปีที่ ๑**

**เรื่อง หลักธรรมทางพระพุทธศาสนา รวมเรียน ๑๒ ชั่วโมง เรื่อง ขันธ์ ๕ เวลาเรียน ๑ ชั่วโมง**

**สอนวันที่........เดือน............พ.ศ. ........... ภาคเรียนที่...... ปีการศึกษา..........**

**๑. สาระสำคัญ**

ขันธ์ ๕ คือ องค์ประกอบของชีวิต ๕ ประการ ประกอบด้วย รูป คือ ส่วนที่เป็นร่างกาย เวทนา คือ ความรู้สึกที่เกิดขึ้นต่อสิ่งที่รู้นั้น สัญญา คือ การกำหนดหมายรู้สิ่งใดสิ่งหนึ่ง สังขาร คือ สิ่งที่ปรุงแต่งจิต หรือกระตุ้นให้กระทำการอย่างใดอย่างหนึ่ง และวิญญาณ คือ การรับรู้ผ่านประสาททั้ง ๕ และใจ

**มาตรฐาน / ตัวชี้วัด**

**มาตรฐาน ส ๑.๑**

รู้และเข้าใจประวัติ ความสำคัญ ศาสดา หลักธรรมของพระพุทธศาสนาหรือศาสนาที่ตนนับถือและศาสนาอื่น มีศรัทธาที่ถูกต้อง ยึดมั่น และปฏิบัติตามหลักธรรม เพื่ออยู่ร่วมกันอย่างสันติสุข

**ตัวชี้วัดชั้นมัธยมศึกษาปีที่ ๑**

ส ๑.๑ ม. ๑/๒ วิเคราะห์ความสำคัญของพระพุทธศาสนาหรือศาสนาที่ตนนับถือที่มีต่อสภาพแวดล้อม ในสังคมไทย รวมทั้งการพัฒนาตนและครอบครัว

ส ๑.๑ ม. ๑/๕ อธิบายพุทธคุณ และข้อธรรมสำคัญในกรอบอริยสัจ ๔ หรือหลักธรรมของศาสนาที่ตนนับถือตามที่กำหนด เห็นคุณค่าและนำไปพัฒนา แก้ปัญหาของตนเองและครอบครัว

ส ๑.๑ ม. ๑/๘ วิเคราะห์และปฏิบัติตนตาม หลักธรรมทางศาสนาที่ตนนับถือในการดำรงชีวิตแบบพอเพียงและดูแลรักษาสิ่งแวดล้อมเพื่อการอยู่ร่วมกันได้อย่างสันติสุข

**๒. จุดประสงค์การเรียนรู้**

๒.๑ เพื่อให้นักเรียนสามารถบอกความหมายของขันธ์ ๕ ได้ (K)

๒.๒ เพื่อให้นักเรียนสามารถบอกองค์ประกอบของขันธ์ ๕ ได้ (K)

๒.๓ เพื่อให้นักเรียนเห็นคุณค่าความสำคัญ และปฏิบัติตนตามหลักขันธ์ ๕ ได้ (P และ A)

**๓. สาระการเรียนรู้**

๓.๑ ความรู้ (K-Knowledge)

๓.๑.๑ ความหมายของขันธ์ ๕

๓.๑.๒ องค์ประกอบของขันธ์ ๕

๓.๒ กระบวนการ (P-Process)

๓.๒.๑ การค้นคว้าความรู้จากเอกสารและใบความรู้

๓.๒.๒ การอภิปรายระดมสมองภายในกลุ่ม

๓.๒.๓ การสร้างข้อสรุปเป็นองค์ความรู้

๓.๓ คุณธรรมจริยธรรม และค่านิยมอันพึงประสงค์ (A-Attitude)

๓.๓.๑ รักในการเรียนรู้และกระตือรือร้นในการทำงาน

๓.๓.๒ เห็นคุณค่าความสำคัญ และปฏิบัติตนตามหลักขันธ์ ๕

**๔. กิจกรรมการเรียนรู้ ( สอนตามหลักการสอนแบบอริยสัจ ๔ )**

นักเรียนสวดมนต์บูชาพระรัตนตรัย  และทำสมาธิก่อนเรียนประมาณ ๕ นาที จากนั้นให้นักเรียน ทำแบบทดสอบก่อนเรียน เรื่อง ขันธ์ ๕

**๔.๑ ขั้นนำเข้าสู่บทเรียน**

๔.๑.๑ แบ่งนักเรียนออกเป็น ๖ กลุ่ม กลุ่มละ ๕ คน โดยให้นักเรียนจับสลากรูปสัตว์ ได้แก่ ปลา ไก่ หนู แมว สุนัข และวัว คนที่จับได้รูปสัตว์ใดก็ให้ทำท่าสัตว์ชนิดนั้น โดยห้าม ส่งเสียง เมื่อเห็นคนที่คิดว่าจับได้กลุ่มเดียวกันก็ให้รวมกลุ่มกัน

๔.๑.๒ นักเรียนเล่นเกม ทายภาพปริศนา โดยให้นักเรียนนั่งตามกลุ่ม จากนั้นครูจะติดชิ้นส่วนของรูปบนกระดาน แล้วให้สมาชิกกลุ่มปรึกษากันว่าเป็นรูปอะไร ถ้ากลุ่มใดถูกชนะแต่ถ้าไม่มีกลุ่มใดตอบถูก ครูก็จะติดชิ้นส่วนจนกว่าจะมีกลุ่มตอบถูก

๔.๑.๓ ครูเฉลยภาพ (คนกำลังเล่นสงกรานต์) จากนั้นให้นักเรียนในแต่ละกลุ่มช่วยกันตอบคำถาม ดังต่อไปนี้

- ภาพคนเหล่านั้นคือใคร

- กำลังทำอะไร

- ทำเพราะอะไร

- ทำแล้วได้ผลอย่างไร

๔.๑.๔ ครูเชื่อมโยงรูปภาพการกระทำเข้าสู่เรื่อง ขันธ์ ๕ โดยชี้ให้เห็นว่า ขันธ์ ๕ คือ องค์ประกอบของชีวิต ๕ ประการ ซึ่งเป็นสิ่งที่มีในมนุษย์ทุกคน ในทุกขณะกรณี เช่นเดียวกับคนที่กำลังเล่นน้ำสงกรานต์อยู่นี้ ที่เรากำลังจะได้เรียนต่อไป คือ ขันธ์ ๕

**๔.๒ ขั้นสอน**

**๔.๒.๑ ขั้นทุกข์ (การศึกษาปัญหา)**

(๑) สมาชิกกลุ่มแบ่งหน้าที่กันเป็นประธาน รองประธาน กรรมการ และเลขานุการ

(๒) ครูติดรูปคนกำลังเล่นสงกรานต์จากเกมทายภาพปริศนาครบทุกชิ้นบนกระดาน

(๓) แต่ละกลุ่มช่วยกันอภิปรายในหัวข้อต่อไปนี้

- คนเหล่านั้นกำลังทำอะไร (คนกำลังเล่นน้ำสงกรานต์)

- ผลที่คนเหล่านั้นได้รับจากการกระทำคืออะไร (ความรู้สึกสนุกสนาน)

- เป็นสิ่งพึงประสงค์หรือไม่ ก่อให้เกิดปัญหาอย่างไร (ไม่พึงประสงค์ เพราะเป็นการ เล่นน้ำที่ผิดไปจากเจตจำนงเดิมของประเพณี)

**๔.๒.๒ ขั้นสมุทัย (การวิเคราะห์สาเหตุของปัญหา)**

(๑) สมาชิกกลุ่มช่วยกันพิจารณาแยกแยะสาเหตุของปัญหา โดยการอภิปราย ในประเด็น ต่อไปนี้

- อะไรเป็นสาเหตุที่ทำให้คนในภาพต้องการทำอย่างนั้น

- ผู้ที่กระทำการดังกล่าวเป็นบุคคลที่มีนิสัยอย่างไร

( คำถามดังกล่าว ครูพิจารณาการการตอบคำถามของนักเรียน นักเรียนอาจจะตอบได้หลายกรณี )

(๒) นักเรียนแต่ละกลุ่มร่วมกันวิเคราะห์หาสาเหตุของปัญหาที่พบ และสรุปผล

**๔.๒.๓ ขั้นนิโรธ (การเลือกแนวทางปฏิบัติเพื่อหาสาเหตุของปัญหา)**ครูและนักเรียนทำกิจกรรมดังนี้

(๑) ครูแจกใบความรู้ เรื่อง ขันธ์ ๕ ให้แต่ละกลุ่ม

(๒) นักเรียนตอบคำถาม

- ขันธ์ ๕ มีความหมายอย่างไร

- ขันธ์ ๕ มีองค์ประกอบอะไรบ้าง พร้อมยกตัวอย่างให้เห็นเป็นรูปธรรม

(๓) นักเรียนร่วมกันวิเคราะห์บุคคลในภาพคนใดคนหนึ่ง โดยเลือกตามความพอใจ ด้วยหลักขันธ์ ๕

**๔.๒.๔ ขั้นมรรค (การสรุปผลและกำหนดแนวทางปฏิบัติ)**

(๑) สมาชิกกลุ่มร่วมกันวิเคราะห์เปรียบเทียบแนวทางการแก้ปัญหาที่เก็บรวบรวมข้อมูลไว้แล้วนั้น เพื่อเลือกแนวทางที่กลุ่มเห็นว่าดีที่สุดและร่วมกันกำหนดแนวทางปฏิบัติในการแก้ปัญหา เพื่อนำไปสู่เป้าหมาย

(๒) แต่ละกลุ่มนำเสนอผลการอภิปราย

**๔.๓ ขั้นสรุป**

๔.๓.๑ สมาชิกกลุ่มร่วมกันทำใบงาน

๔.๓.๒ ครูให้นักเรียนติดผลงานกลุ่มแต่ละกลุ่มที่บอร์ดเพื่อเผยแพร่การนำหลักธรรม เรื่อง ขันธ์ ๕ มาใช้ในชีวิตประจำวัน

**๔.๔ ขั้นวัดผล**

นักเรียนทำแบบทดสอบย่อย และแบบทดสอบหลังเรียนประจำแผนการจัดการเรียนรู้

**๕. สื่อ อุปกรณ์ แหล่งเรียนรู้**

๕.๑ สลากรูปสัตว์

๕.๒ เกมภาพปริศนา

๕.๓ ใบความรู้

๕.๔ ใบงาน

๕.๕ แบบทดสอบย่อย

**๖. การวัดผลและประเมินผล**

๖.๑ วิธีการวัดผล

๖.๑.๑ การเข้าร่วมกิจกรรมการเรียนการสอน

๖.๑.๒ การทำแบบทดสอบหลังเรียนประจำแผนการจัดการเรียนรู้

๖.๑.๓ สังเกตพฤติกรรมการเรียนรู้

๖.๒ เครื่องมือการวัดผล

๖.๒.๑ แบบประเมินพฤติกรรมการเรียนรู้

๖.๒.๒ แบบบันทึกผลคะแนนการทดสอบหลังเรียน เรื่อง ขันธ์ ๕

๖.๓ เกณฑ์การประเมินผล

๖.๓.๑ การสังเกตพฤติกรรมนักเรียน ผ่านเกณฑ์ร้อยละ ๘๐

๖.๓.๒ ประเมินผลแบบทดสอบหลังเรียน ผ่านเกณฑ์ร้อยละ ๘๐

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*